**OBRAZLOŽENJE IZVRŠENJA FINANCIJSKOG PLANA FONDA ZA ZAŠTITU OKOLIŠA I ENERGETSKU UČINKOVITOST U PRVOM POLUGODIŠTU 2021. GODINE**

**1. RAČUN PRIHODA I RASHODA**

Ukupni prihodi Fonda u 2021. godini planirani su u iznosu od 2.104.804.690,00 kn, a u prvih šest mjeseci ostvareni su u iznosu od 1.070.784.123,51 kn (50,87%).

Pomoći od međunarodnih organizacija te institucija i tijela EU nisu ostvarene u prvih šest mjeseci ove godine.

Pomoći proračunu iz drugih proračuna ostvarene su u iznosu od 22.921.444,19 kn (58.18% planiranih sredstava), a odnose se na dio financijskih sredstava od prodaje emisijskih jedinica stakleničkih plinova putem dražbi za pokriće administrativnih troškova Fonda i sredstava proračuna jedinica lokalne i područne samouprave za nabavu spremnika za odvojeno prikupljanje otpada.

Pomoći temeljem prijenosa EU sredstava ostvarene su u iznosu od 137.605.427,12 kn (53,06%), a najveći dio u iznosu od 128.576.820,08 kn se odnosi na projekt nabave spremnika za odvojeno prikupljanje otpada te na pomoći iz Državnog proračuna temeljem prijenosa EU sredstava za tehničku pomoć za rad Posredničkog tijela razine 2 (PT2), pomoći za projekt sanacije odlagališta opasnog otpada Sovjak i na pomoći iz proračuna jedinica lokalne samouprave za projekt „Energetska obnova zgrada i korištenje obnovljivih izvora energije u javnim ustanovama koje obavljaju djelatnost odgoja i obrazovanja“.

Prihodi od financijske imovine ostvareni su u iznosu od 2.580.371,41 kn (36,34% planiranih sredstava), a odnose se na zakonske zatezne kamate, kamate na depozite po viđenju i na prihode od pozitivnih tečajnih razlika i razlika zbog primjene valutne klauzule.

Prihodi od kamata na dane zajmove nisu ostvareni u prvih šest mjeseci ove godine.

Prihodi s osnove upravnih i administrativnih pristojbi ostvareni su u iznosu od 519.708.818,39 kn (46,68% planiranih sredstava), a odnose se na prihode od naknada temeljem Zakona o Fondu (NN 107/03, 144/12) u iznosu od 97.139.668,89 kuna, prihode od naknada temeljem Zakona o održivom gospodarenju otpadom (NN 94/13, 73/17, 14/19, 98/19) u iznosu od 422.112.961,01 kuna, prihode od naknade temeljem Zakon o zaštiti okoliša (NN [80/13](https://www.zakon.hr/cms.htm?id=601), [153/13](https://www.zakon.hr/cms.htm?id=600), [78/15](https://www.zakon.hr/cms.htm?id=12072), [12/18](https://www.zakon.hr/cms.htm?id=27155), [118/18](https://www.zakon.hr/cms.htm?id=35943)) (naknada za EU ecolabel) u iznosu od 17.820,00 kuna i prihode temeljem Zakona o klimatskim promjenama i zaštiti ozonskog sloja (NN 127/19) (prihodi od kontroliranih tvari) u iznosu od 438.368,49 kuna.

Prihodi po posebnim propisima ostvareni su u iznosu od 384.268.866,47 kn (56,43% planiranih sredstava), a odnose se na prihode od prodaje emisijskih jedinica stakleničkih plinova putem dražbi i prihoda od nestavljanja biogoriva na tržište.

Prihodi od prodaje proizvoda i robe te pruženih usluga ostvareni su u iznosu od 38.650,00 kn (3,22% planiranih sredstava), a odnose se na najam prostora i radnog stroja.

Ostali prihodi ostvareni su u iznosu od 3.660.545,93 kn (183,03% planiranih sredstava), a odnose se na povrate za programe i projekte te od zaposlenih.

Ukupni rashodi Fonda u 2021. godini planirani su u iznosu od 1.921.754.950,00 kn, a u prvom polugodištu su ostvareni u iznosu od 751.040.785,00 kn (39,08%).

Od ostvarenih rashoda i izdataka, najveći udio se odnosi na gospodarenje s posebnim kategorijama otpada – 350.639.331,74 kn (46,69%), zatim na programe i projekte zaštite okoliša – 294.193.642,51 kn (39,17%), programe i projekte energetske učinkovitosti – 60.910.378,02 kn (8,11%) te na administrativno upravljanje i opremanje – 45.297.432,73 kn (6,03%),

**2. RAČUN FINANCIRANJA**

Primici od financijske imovine i zaduživanja ostvareni su u iznosu od 515.389,27 kn (57,27% planiranih sredstava), a odnose se na povrate zajmova danih tuzemnim trgovačkim društvima izvan javnog sektora i općinskim proračunima.

**3. STANJE NENAPLAĆENIH POTRAŽIVANJA**

Ukupna potraživanja Fonda na dan 30.6.2021. godine iznose 326.530.826,50 kn, a odnose se na:

1. potraživanja s osnove depozita, jamčevnih pologa i potraživanja od zaposlenih te za više plaćene poreze i ostalo u iznosu od 11.275.214,22 kn,
2. potraživanja s osnove danih zajmova u iznosu od 19.274.441,16 kn (ispravak vrijednosti radi kašnjenja u naplati preko godine dana, pokretanja stečajnog i/ili likvidacijskog postupka proveden je u iznosu od 17.662.053,54 kn) od čega je dospjelo 18.340.558,48 kn,
3. potraživanja s osnove vrijednosnih papira u iznosu od 7.300.915,00 kn (zamjenjive obveznice FORTENOVA GROUP TopCo B.V. u iznosu od 5.840.732,00 kn i depozitarne potvrde FORTENOVA GROUP STAK Stichting u iznosu od 1.460.183,00 kn),
4. potraživanja s osnove dionica i udjela u glavnici u iznosu od 26.085.123,00 kn i to:

* 232.423,00 kn potraživanja s osnove dionica i udjela u glavnici trgovačkih društava izvan javnog sektora (Magma d.d.),
* 25.852.700,00 kn potraživanja s osnove dionica i udjela u glavnici trgovačkih društava u javnom sektoru koja su uknjižena nakon što su sukladno Odluci Vlade Republike Hrvatske, Klasa: 022-03/29-04/167, Urbroj: 50301-26/24-19-2 od 10. svibnja 2019. godine utvrđeni usklađeni iznosi potraživanja koje je Fond imao prema društvu TEF- Tvornica elektroda i ferolegura d.d. Šibenik, s ciljem provedbe povećanja temeljnog kapitala novoosnovanog društva Batižele d.o.o. Šibenik.

Fond je iz svojih poslovnih knjiga isknjižio potraživanja s osnove danih zajmova prema društvu TEF- Tvornica elektroda i ferolegura d.d. Šibenik u iznosu od 25.852.700.00 kn koja su pretvorena u udjele u temeljnom kapitalu društva Batižele d.o.o. Šibenik.

Nakon izvršene dokapitalizacije društva Batižele d.o.o., Fond je postao novi udioničar sa 8,715 %.

1. potraživanja s osnove prihoda poslovanja u iznosu od 262.595.133,12 kn (ispravak vrijednosti radi kašnjenja u naplati preko godine dana, pokretanja stečajnog i/ili likvidacijskog postupka proveden je u iznosu od 94.325.016,11 kn). Najveći udio otpada na potraživanja za ambalažu i ambalažni otpad 105.383.178,43 kn (32,27%), zatim na potraživanja za prihode od financijske imovine 44.286.824,44 kuna (13,56%), potraživanja za pomoći iz državnog proračuna temeljem prijenosa EU sredstava 39.649.540,53 kuna (12,14%), naknadu za elektronički otpad 20.377.733,52 kuna (6,24%), potraživanja za naknade za otpadna vozila 11.411.584,13 kuna (3,49%) i potraživanja za ostale prihode 10.863.176,70 kuna (3,33).

**4. STANJE NEPODMIRENIH DOSPJELIH OBVEZA**

Ukupne nepodmirene dospjele obveze Fonda na dan 30.06.2021. godine iznose 11.044.943,07 kn**,** a odnose se na:

1. obveze za materijalne rashode u iznosu od 10.224.209,58 kn i
2. ostale tekuće obveze u iznosu od 820.733,49 kn.

Ukupne nedospjele obveze Fonda na dan 30.06.2021. godine iznose 66.398.005,97 kn**,** a odnose se na:

1. obveze za zaposlene u iznosu od 5.075.331,74 kn,
2. obveze za materijalne rashode u iznosu od 48.222.052,48 kn,
3. obveze za financijske rashode u iznosu od 13.488,14 kn,
4. ostale tekuće obveze u iznosu od 9.495.739,86 kn,
5. obveze za nabavu proizvedene dugotrajne imovine u iznosu od 3.591.393,75 kn.

**5. STANJE POTENCIJALNIH OBVEZA PO OSNOVI SUDSKIH POSTUPAKA**

Prema podacima ustrojstvenih jedinica Fonda u kojima se vode službene evidencije o sudskim sporovima u kojima je Fond jedna od stranaka i vrijednosti (potencijalna imovina/obveze Fonda) predmeta pojedinog sudskog spora, a za potrebe iskazivanja podataka u izvanbilančnoj evidenciji, na dan 30. lipnja 2021. godine, Fond u aktivnoj ulozi tužitelja vodi 7 sudskih sporova potencijalne vrijednosti potraživanja u iznosu od 70.616.832,71 kn, a u ulozi tuženika vodi 22 sudska spora potencijalne vrijednosti obveza u iznosu od 66.529.111,49 kn.